নিজস্ব প্রতিবেদন: পথ দুর্ঘটনা ঠেকাতে অভিনব উদ্যোগ নিচ্ছে কলকাতা পুলিস। দুর্ঘটনা এড়াতে মহানগরের ছটি গুরুত্বপূর্ণ এলাকায় এবার অত্যাধুনিক ফুট ওভারব্রিজ বসতে চলেছে তাদের উদ্যোগে। এই ওভারব্রিজগুলিতে ওঠা ও নামার জন্য চলমান সিড়ি থাকবে। রাস্তার দুপাশে ওভারব্রিজের সামনে ও পিছনের ৫০০ মিটার ফুটপাথ গার্ডরেল দিয়ে ঘেরা থাকবে। রাস্তার মাঝখানে ডিভাইডারেও থাকবে গার্ডরেল। গার্ডরেল যাতে কেউ টপকাতে না পারে, সেজন্য দুপাশের রাস্তায় কনস্টেবলও থাকবেন। যার ফলে কোনও পথচারীর পক্ষেই ফুট ওভারব্রিজে না উঠে রাস্তা পেরনো সম্ভব হবে না।  কলকাতা পুলিস গত কয়েকবছরের দুর্ঘটনায় পরিসংখ্যান খতিয়ে দেখেছে পথ দুর্ঘটনা যত না চালকের ভুলে হয়, তার থেকে বেশি হয় পথচারীর গাফিলতিতে। যেখানে সেখানে রাস্তা পেরোতে গিয়েই দুর্ঘটনার কবলে পড়েন অনেকে। তাই, আলিপুর, টার্স রোড, এক্সাইড মোড়, চিংড়িঘাটা, কোয়েস্ট মল এবং বালিগঞ্জ ফাঁড়ি- এই ছয়টি গুরুত্বপূর্ণ এলাকায় অত্যাধুনিক ফুটব্রিজ বসানো হচ্ছে। দেখুন ভিডিও-